**Informacija o pripremama Republike Hrvatske za sudjelovanje na 108. zasjedanju Međunarodne konferencije rada**

U Ženevi se od 10. do 21. lipnja 2019. godine održava 108. zasjedanje Međunarodne konferencije rada na kojem će sudjelovati Republika Hrvatska.

Međunarodna konferencija rada najvažniji je događaj u djelovanju Međunarodne organizacije rada (u daljnjem tekstu: MOR) koja je specijalizirana agencija Ujedinjenih naroda čiji je osnovni zadatak osiguranje boljih uvjeta rada i položaja radnika u cijelome svijetu te dostojanstvenog rada za sve.  MOR postavlja međunarodne standarde rada, promiče temeljna prava radnika te prilike za zapošljavanje, socijalnu zaštitu i jačanje socijalnog dijaloga. Osnovana 1919. godine te ima 187 država članica.

Specifičnost ove organizacije ogleda se u tripartitnom sustavu, odnosno uključenosti predstavnika vlada, radnika i poslodavaca u djelovanje organizacije kao i njihov utjecaj na kreiranje međunarodnih standarda rada (konvencija i preporuka).

Međunarodna konferencija rada najviše je i zakonodavno tijelo MOR-a na kojem sve države članice, u tripartitnom sastavu, sudjeluju na raspravama o relevantnim temama s područja rada i socijalne politike te usvajaju međunarodne standarde rada (konvencije i preporuke) i druge dokumente (deklaracije, rezolucije i dr.).

Ovogodišnjim zasjedanjem Konferencije svečano će se obilježiti 100. obljetnica postojanja i djelovanja MOR-a, a službena tema Konferencije kao i izvješća Generalnog direktora  bit će posvećena budućnosti rada i izvješću Globalne komisije. Na ovogodišnjoj konferenciji planira se donošenje deklaracije o budućnosti rada, donošenje nove konvencije o suzbijanju nasilja i zlostavljanja na poslu, kao i otvorene tematske debate. U srijedu, 12. lipnja 2019. obilježit će se dan suzbijanja rada djece.

Raspored konferencije podijeljen je u tri dijela, i to: plenarni dio, zasjedanje odbora i tematske debate. Odbori su podijeljeni na stalne i tehničke. Stalni odbori pokrivaju financijska pitanja, pitanja akreditacije, organizacijska pitanja i pitanja primjene međunarodnih standarda rada. Tehnički odbori bave se unaprijed određenim temama vezanim za rad i socijalnu pravdu.

Svi odbori zasjedaju u pravilu tijekom oba tjedna trajanja Konferencije, a zadnji dan se usvajaju izvješća i zaključci rasprava s odbora.

Službeno otvorenje 108. zasjedanja Međunarodne konferencije rada bit će u ponedjeljak, 10. lipnja 2019. u 11 sati u Assembly Hall-u Palais des Nations. Odmah nakon otvorenja, odbori će započeti svoja zasjedanja koja će trajati do sredine drugog tjedna.

Otvorenje će se sastojati od formalnog otvorenja predsjedatelja Upravljačkog tijela, izbora predsjednika Međunarodne konferencije rada, izbora dopredsjednika Konferencije, nominacije službenika grupa, uspostave i sastava stalnih i tehničkih odbora, predstavljanja izvješća Generalnog direktora i izviješća predsjedatelja Upravljačkog tijela, pozdravnih izjava predsjedatelja grupa radnika i poslodavaca.

Izlaganje izvješća Generalnog direktora i predsjedatelja Upravljačkog tijela bit će 13. i 14. lipnja te 17. i 18. lipnja 2019.

U svrhu obilježavanja 100. obljetnice MOR-a, jedan dio plenarnog dijela bit će posvećen izlaganjima predsjednika država i vlada, a održat će se u Assembly Hall-u Palais des Nations te će započeti u ponedjeljak, 10. lipnja 2019. u popodnevnim satima. Dio predviđen za predsjednike država i vlada bit će još u utorak, 11. lipnja 2019. te na kraju drugog tjedna, odnosno 19. i 20. lipnja 2019.

Odbor za određivanje standarda: Odbor za suzbijanje nasilja i zlostavljanja u svijetu rada

Na temelju zaključaka s prošlogodišnje Konferencije pripremljen je tekst konvencije na temelju kojeg će delegacije nastaviti raspravljanje na ovoj Konferenciji te usvojiti konačni nacrt konvencije.

Odbor cjeline: Deklaracija o budućnosti rada

Povodom 100. obljetnice rada i postojanja MOR-a, u centar događanja i rasprave stavljena je tema o budućnosti rada za svjetliju budućnost te se u tom smislu planira donošenje milenijske deklaracije koja bi trebala postaviti temelje i upute tripartitnim delegacijama država članica kako najadekvatnije odgovoriti na dolazeće promjene u svijetu posla i kako ususret svih promjena osigurati dostojanstven posao i socijalnu zaštitu za sve.

Odbor za primjenu standarda (CAS)

CAS je jedan od dva mehanizma nadzora primjene usvojenih ratificiranih međunarodnih standarda rada (čl. 19., 22., 23. i 35. Statuta).

Ovogodišnja Konferencija specifična je po dva značajna dokumenta koji se ove godine planiraju usvojiti, i to: Konvencija o sprečavanju nasilja i uznemiravanja u svijetu rada i njezina pripadajuća preporuka te Deklaracija o budućnosti rada, a upravo ta dva dokumenta su bili ključne teme pripremnih sastanaka o kojima se raspravljalo i usklađivalo stajalište ispred država članica. Tijekom pripremnih sastanaka države članice EU razmijenile su i usuglasile većinu stajališta na različita pitanja.

S obzirom na činjenicu da će se Međunarodna konferencija rada održati za vrijeme hrvatskog predsjedanja Vijećem Europske unije u prvoj polovici 2020. godine, zasjedanja 2019. i 2020. godine od iznimnog su značenja za Republiku Hrvatsku.

Tijekom hrvatskog predsjedanja Vijećem EU u prvoj polovici 2020. godine, Republiku Hrvatsku očekuju pojačane aktivnosti u sklopu rada MOR-a. Te aktivnosti primarno podrazumijevaju pripremne radnje, organizaciju i vođenje EU koordinacija na odborima 109. Međunarodne konferencije rada koja će se održati od 25. svibnja do 5. lipnja 2020.

Ministarstvo rada i mirovinskog sustava u ožujku 2019. uputilo je resornu djelatnicu u Stalnu misiju Republike Hrvatske pri Uredu Ujedinjenih naroda u Ženevi kao glavnog koordinatora svih aktivnosti Republike Hrvatske unutar MOR-a tijekom predsjedanja Vijećem EU, kao i radi reguliranja redovnih obveza izvještavanja Republike Hrvatske o preuzetim obvezama iz usvojenih međunarodnih standarda rada. U sklopu spomenutih pripremnih radnji svakako je i odabir tima stručnih osoba koji će pokrivati sve aktivnosti i popratne događaje koje očekuju Republiku Hrvatsku u sklopu MOR-a tijekom hrvatskog predsjedanja Vijećem EU.

Aktivnost i angažman država članica i njezinih delegacija tijekom zasjedanja Međunarodne konferencije rada primarno se očituje kroz djelovanje tri tehnička odora i jednog stalnog, odbora za primjenu standarda. Upravo kroz rad spomenuta četiri odbora očitovat će se i primarne aktivnosti Republike Hrvatske tijekom 109. Konferencije u sklopu vođenja i usklađivanja stajališta država članica EU tijekom EU koordinacije.

Od Republike Hrvatske i njezinog tima se očekuju sljedeće aktivnosti: a) organizacija i vođenje sastanka EU koordinacije na zasjedanju 109. Konferencije na tri tehnička odbora koji paralelno zasjedaju te praćenje Odbora za primjenu standarda, b) izrada i rad na izmjenama izjava EU, c) davanje izjava ispred Republike Hrvatske u ime država članica EU na odborima, d) vođenje pregovora s ostalim grupama vlada, predstavnicima radnika i poslodavaca, e) aktivno sudjelovanje na sastancima i koordinacijama grupe IMEC-a u svojstvu glasnogovornika EU-a i povezane aktivnosti.